  Майя Бывальцева Алнаш ёросысь Кузьымгуртын фельдшер-акушер пункт (ФАП) пуктӥзы. Сое лэсьтыны элькун коньдэтысь 3 миллион манет висъязы. Алнаш ёрос эмъюртысь валтӥсь эмчилэн Вера Майковалэн кылъёсызъя, али лэсьтӥськись огазеяськон вань шекъёсты палэнтэ но ужан тӥрлык пуктэ. Татын луоз электрокардиограф, дефибриллятор, эмъюмъёсты возьыны холодильник, фельдшерлы ужаны компьютер. Ми 645 сюрс манет тыр ужан тӥрлык басьтӥмы, эшшо ватсаны кулэ луиз. Озьы миллион манет котыр луиз Вера Майкова, Алнаш ёрос эмъюртлэн валтӥсь эмчиезСолэн верамезъя, азьвыл ФАП вужмем юртэ интыяськемын вал, отын вуэз но ӧй вал. «Куашкан калэ вуэм пу юрт вал, соин ик эмъюрттэт сётонлэсь ӟечлыксэ умоятыны кулэ ни вал. Гуртын 371 адями улэ, со пӧлын 86 нылпиос - вань улӥсез пӧлысь 24 процент палаез. Витез со пӧлысь – одӥг аресозь покчиос. Туж шумпотымон, милям нылпиос вордско шуыса, калык йылэ. 61 процентэз гуртын улӥсьёс – ужась муртъёс», - пусйиз Алнаш ёрос эмъюртлэн валтӥсь эмчиез. Выль юртлэн техпаспортэз дась ни, уставе кулэ воштонъёс пыртӥзы. Нырысетӥ вазиськисьёсты выль ФАП таяз арын кутоз ни шуыса чаклало. «Санэпидзаключение, лицензия басьтоно. Вань ужъёсты чакласа, солы ог кык толэзь кулэ», - пусйиз Вера Майкова. Со сяна, фельдшер-акушер пунктэз усьтонлы ёрос кивалтӥсьёс сюресэз тупатъяны но машинаослы парковка лэсьтыны чаклало. Пусъём, Алнаш ёросын 33 ФАП ужа, куинез со пӧлысь туэ выль юртэ потозы. «Ӟунняшурысь ФАПлэн юртэз озьы ик пулэсь, туж вуж ни. Мукшурысь ФАП туэ пуктӥське. Отын куинь ар юртэз ӧвӧл ни, сэрттэмын. Фельдшер участокын ужаз. Туннэ нуналлы милям куинь куашкан калэ вуэм юртъёсмы вань на», - шуиз Вера Майкова. Тодэ вайытом, ар пумозь Удмуртиын 19 фельдшер-акушер пункт усьтыны чакламын.  Тегъёс: Тазалык Удмуртия гурт НатальяТойкина Алнаш  